শনিবার লিয়েন্ডার পেজ এবং সাকেত মাইনেনি জুটির বিরুদ্ধে ডাবলসে জেতার পরেই স্পেনের ডেভিস কাপ ওয়ার্ল্ড গ্রুপে ফিরে আসা নিশ্চিত করে দেন ১৪টি গ্র্যান্ড স্ল্যামের মালিক। কিন্তু সাংবাদিক বৈঠকে নাদালের মুখে শোনা গেল লিয়েন্ডার-স্তুতি। তিনি বলেছেন, ‘‘হারলেও দারুণ ম্যাচ খেলেছে লিয়েন্ডার। ওর দেশে এসে ওর বিরুদ্ধে খেলাটাও আনন্দের। ডাবলসের পাশাপাশি বিশ্ব টেনিস ইতিহাসের অন্যতম সেরা তারকা লিয়েন্ডার।’’

আলিঙ্গন: লিেয়ন্ডারকে বুকে টেনে নিলেন নাদাল। পিটিআই
প্রথম সিঙ্গলসে তাঁর না খেলা নিয়ে সতীর্থ মার্ক লোপেজের দাবি ছিল, কব্জির চোট পুরো না সারার কারণে তিনি ঝুঁকি নেননি। নাদাল অবশ্য বলেছেন, ‘‘কব্জির চোট যে পুরো সেরে গিয়েছে তা বলব না। তবে আগের চেয়ে কব্জি অনেকটা স্বাভাবিক রয়েছে। তবে পেটের গন্ডগোলের জন্যই আমি প্রথম সিঙ্গলসে খেলিনি।’’ আরও বলেছেন, ‘‘এখানকার গরম এবং আর্দ্রতার সঙ্গে মানিয়ে নিতে সমস্যা হয়েছে। তার ওপর হোটেলে লাঞ্চ করার পর শরীরে অস্বস্তিবোধ হচ্ছিল। ফলে আমার পরিবর্তে ফেলিসিয়ানো লোপেজ প্রথম সিঙ্গলস খেলেছিল।’’
আগামী বছর আইপিটিএলে কি ভারতের হয়ে খেলবেন? রসিকতা করে নাদালের জবাব, ‘‘আগে মহেশ ভূপতির থেকে অনুমতি নিতে হবে। তবে আমি আইপিটিএলে খেলব।’’